OBRAZLOŽENJE

1. KONTEKST PRIJEDLOGA

Vijeće Europske unije u svojim zaključcima o ekološkom uzgoju s 3237. sastanka Vijeća za poljoprivredu i ribarstvo potiče Komisiju da poboljša postojeće mehanizme za olakšavanje međunarodne trgovine ekološkim proizvodima i zahtijeva uzajamnost i transparentnost u svim trgovinskim sporazumima.

Vijeće je 16. lipnja 2014. ovlastilo Komisiju da pregovara o sporazumima između Europske unije i trećih zemalja o trgovini ekološkim proizvodima.

Komisija je na temelju pregovaračkih smjernica Vijeća postigla s Čileom sporazumu o uzajamnom priznanju ekvivalentnosti pravila ekološke proizvodnje i sustava kontrola u pogledu određenih proizvoda.

Cilj sporazuma s Čileom o trgovini ekološkim proizvodima poticanje je trgovine ekološkim proizvodima između EU-a i Čilea uz postizanje visoke razine poštovanja pravila ekološke proizvodnje i uzajamne zaštite logotipa ekoloških proizvoda.

Sporazumom o ekvivalentnosti omogućit će se izravno stavljanje proizvoda koji su proizvedeni i kontrolirani u skladu s pravilima EU-a na čileansko tržište i obrnuto. Njime će se utvrditi i sustav suradnje, razmjene informacija i rješavanja sporova u području trgovine ekološkim proizvodima.

Čile će priznati kao ekvivalentne sve ekološke proizvode Unije obuhvaćene područjem primjene Uredbe (EZ) br. 834/2007, odnosno: neprerađene biljne proizvode, žive životinje ili neprerađene životinjske proizvode (uključujući med), proizvode akvakulture i morske trave, prerađene poljoprivredne proizvode koji se upotrebljavaju kao hrana (uključujući vino), prerađene poljoprivredne proizvode koji se upotrebljavaju kao hrana za životinje, vegetativni reprodukcijski materijal i sjeme za uzgoj.

Unija će s druge strane priznati kao ekvivalentne sve sljedeće proizvode podrijetlom iz Čilea: neprerađene biljne proizvode, med, prerađene poljoprivredne proizvode koji se upotrebljavaju kao hrana (uključujući vino), vegetativni reprodukcijski materijal i sjeme za uzgoj.

Čileanska pravila proizvodnje za životinjske proizvode (osim proizvoda pčelarstva) i hranu za životinje ne smatraju se ekvivalentnima i možda bi ih se moglo priznati kao takve tek u kasnijoj fazi, nakon što Čile razvije svoje zakonodavstvo u pogledu tih proizvoda. Iako Čile nema pravila o ekološkoj akvakulturi, priznat će ekološke proizvode akvakulture i morske trave podrijetlom iz EU-a.

Dok za Uniju nisu predviđeni uvjeti u pogledu uvezenih sastojaka, u prerađenim poljoprivrednim proizvodima koji se upotrebljavaju kao hrana koji su prerađeni u Čileu moraju se upotrebljavati ekološki sastojci proizvedeni u Čileu ili uvezeni u Čile iz Unije ili treće zemlje koju je Unija priznala kao ekvivalentnu (u skladu s člankom 33. stavkom 2. Uredbe (EZ) br. 834/2007), ali ne i iz trećih zemalja za koje je EU priznao samo kontrolna tijela ili kontrolne ustanove (u skladu s člankom 33. stavkom 3. Uredbe (EZ) br. 834/2007).

2. PRAVNA OSNOVA, SUPSIDIJARNOST I PROPORCIONALNOST

Komisija je o ovom sporazumu pregovarala na temelju Odluke Vijeća od 16. lipnja 2014. kojom je Komisija ovlaštena pregovarati o sporazumima između EU-a i trećih zemalja o trgovini ekološkim proizvodima i kojom su donesene odgovarajuće pregovaračke smjernice.

Trgovinska politika u isključivoj je nadležnosti Unije. Stoga se o ovom Sporazumu pregovara te ga se potpisuje u skladu s člancima 207. i 218. UFEU-a.

3. REZULTATI *EX POST* EVALUACIJA, SAVJETOVANJA S DIONICIMA I PROCJENE UČINAKA

Nije primjenjivo.

4. UTJECAJ NA PRORAČUN

Nema utjecaja na proračun.

5. OSTALI ELEMENTI

Nije primjenjivo.

2016/0316 (NLE)

Prijedlog

ODLUKE VIJEĆA

o potpisivanju, u ime Europske Unije, Sporazuma između Europske unije i Republike Čilea o trgovini ekološkim proizvodima

VIJEĆE EUROPSKE UNIJE,

uzimajući u obzir Ugovor o funkcioniranju Europske unije, a posebno njegov članak 207. stavak 4. prvi podstavak, u vezi s člankom 218. stavkom 5.,

uzimajući u obzir prijedlog Europske komisije,

budući da:

(1) Vijeće je 16. lipnja 2014. ovlastilo Komisiju da započne pregovore s trećim zemljama u cilju sklapanja sporazuma o trgovini ekološkim proizvodima.

(2) Komisija je u ime Unije postigla s Republikom Čileom o sporazumu o trgovini ekološkim proizvodima („Sporazum”).

(3) Sporazumom Unija i Republika Čile priznaju ekvivalentnost svojih pravila o ekološkoj proizvodnji i sustava kontrola u pogledu ekoloških proizvoda.

(4) Cilj Sporazuma potaknuti je trgovinu ekološkim proizvodima, pridonijeti razvoju i širenju ekološkog sektora u Uniji i Republici Čileu i postići visoku razinu poštovanja pravila ekološke proizvodnje, jamstava u pogledu sustava kontrola i integriteta ekoloških proizvoda. Trebala bi se poboljšati i uzajamna zaštita logotipa ekoloških proizvoda. Osim toga, Sporazumom se namjerava potaknuti regulatorna suradnja između stranaka o pitanjima povezanima s ekološkom proizvodnjom.

(5) Stoga bi Sporazum trebalo potpisati u ime Unije, podložno njegovu kasnijem sklapanju,

DONIJELO JE OVU ODLUKU:

Članak 1.

Potpisivanje Sporazuma između Europske unije i Republike Čilea o trgovini ekološkim proizvodima odobrava se u ime Unije, podložno sklapanju navedenog Sporazuma.

Tekst Sporazuma koji se potpisuje priložen je ovoj Odluci.

Članak 2.

Glavno tajništvo Vijeća izdaje za osobu ili osobe koje odredi pregovarač Sporazuma instrument sa svim ovlastima potrebnima za potpisivanje Sporazuma, podložno njegovu sklapanju.

Članak 3.

Ova Odluka stupa na snagu dana […].

Sastavljeno u Bruxellesu

 Za Vijeće

 Predsjednik